Другое аб’яднанне па інтарэсах, заняткі якога праводзіць сацыяльны педагог, называецца “У гармоніі з законам”. Сюды прыходзяць якраз тыя навучэнцы, у каго ёсць праблемы з паводзінамі. Але заняткі ў аб’яднанні — не лекцыі па заканадаўстве і павучэнні. Тут больш задзейнічаны творчы падыход. Інакш падлеткі прыйшлі б сюды толькі раз, бо нікому нецікава наведваць у свой выхадны дзень сумныя (хаця, магчыма, і карысныя) лекцыі. А тут — сучасная музыка, цікавыя песні, у тым ліку прафілактычныя, якія піша сам А.У.Гац. Напрыклад, такая: “Мама, я кінуў піць”. Пры гэтым Андрэй Уладзіміравіч піць і не пачынаў (паспрабаваў алкаголь толькі аднойчы — гадоў у дзевятнаццаць), як і курыць. Кажа, што ў дзяцінстве так захапляўся спортам, што на глупствы часу не было. Мой суразмоўца — прыхільнік сабрыялогіі.